Kinnig danvez kannaded n'eo ket asantiñ d'ar c'hreizennañ tamm ebet pa ginnigomp ar c'hontrol mik, da lavarout eo an emrenerezh brasañ ma c'heller kaout evit Breizh. Kannaded Breizh n'int ket niverus e-skoaz an holl re a zo e Bro-C'hall. Ma vefent unanet avat evit difenn interestoù  Breizh e c'hellfemp en em zibab gwelloc'h a-enep ar Stad-C'hall. Siwazh, war lost ar c'harr e vezont peurvuiañ, o vezañ servijourien feal da bennoù bras Paris o strolladoù politikel gall. Ger ebet war ar « rannvroioù » gant Nicolas Sarkozy hag an UMP. Netra da c'hortoz kennebeut digant ar PS a oa bet he danvez prezidantez Ségolène Royal o kinnig deomp da lakaat trilivioù e pep-lec'h ouzh hor prenestroù. Fiziañs ebet ken e politikourien Pariz ganeomp setu perak e kinnigomp d'an emsaverien emezeliñ e Strollad Breizh. Huñvreomp ur pennadig : na pegen pouezus e vefe ma kasfe ar pobloù eus ar Stad-C'hall kannaded brogarourien e Dael Paris. Un dispac'h demokratel e vefe.